Pakuotės lapelis: informacija vartotojui

SNUPHA 0,5 mg/ml nosies purškalas (tirpalas)

ksilometazolino hidrochloridas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

· Neišmeskite šio lapelio, nes vėl gali prireikti jį perskaityti.

· Jeigu norite sužinoti daugiau arba pasitarti, kreipkitės į vaistininką.

· Jeigu Jūsų vaikui pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

· Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1. Kas yra SNUPHA 0,5 mg/ml nosies purškalas (tirpalas) ir kam jis vartojamas

2. Kas žinotina prieš vartojant SNUPHA 0,5 mg/ml nosies purškalą (tirpalą)

3. Kaip vartoti SNUPHA 0,5 mg/ml nosies purškalą (tirpalą)

4. Galimas šalutinis poveikis

5. Kaip laikyti SNUPHA 0,5 mg/ml nosies purškalą (tirpalą)

6. Pakuotės turinys ir kita informacija

1.
Kas yra SNUPHA 0,5 mg/ml nosies purškalas (tirpalas) ir kam jis vartojamas

SNUPHA priklauso vaistų, skirtų nosies ligoms gydyti (simpatomimetikų) grupei. Jo sudėtyje yra ksilometazolino hidrochlorido, kuris nosyje padeda sutraukti kapiliarus ir taip sumažina nosies gleivinės pabrinkimą bei palengvina kvėpavimą.

SNUPHA vartojamas:

•
nosies gleivinės pabrinkimui, kurį sukelia nosies gleivinės uždegimas (rinitas) ar sinusų gleivinės uždegimas (sinusitas), lengvinti.
SNUPHA 0,5 mg/ml nosies purškalas (tirpalas) yra skirtas vartoti 2–12 metų vaikams.
Jeigu per 5 dienas Jūsų ar Jūsų vaiko savijauta nepagerėjo arba net pablogėjo, kreipkitės į gydytoją.

2.
Kas žinotina prieš vartojant SNUPHA 0,5 mg/ml nosies purškalą (tirpalą)
SNUPHA 0,5 mg/ml nosies purškalo (tirpalo) vartoti DRAUDŽIAMA:

· jeigu yra alergija ksilometazolinui arba bet kuriai pagalbinei šio vaisto medžiagai (jos išvardytos 6 skyriuje);

· jeigu yra sausasis nosies gleivinės uždegimas (lot. rhinitis sicca);

· jeigu neseniai buvo atlikta neurochirurginė operacija (transsfenoidalinė posmegeninės liaukos operacija arba bet kuri kita neurochirurginė operacija, kurios metu buvo atidengti smegenų dangalai);

· jeigu yra padidėjęs akispūdis, ypač uždaro kampo glaukoma sergantiems pacientams;

· kūdikiams ir jaunesniems kaip 2 metų vaikams.

Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti SNUPHA 0,5 mg/ml nosies purškalo (tirpalo):

· jeigu esate gydomi monoaminooksidazės (MAO) inhibitoriais (pavyzdžiui, tranilciprominu ir moklobemidu, kurių vartojama depresijai gydyti) arba MAO inhibitorių vartojote per pastarąsias 2 savaites, arba jeigu esate gydomi tricikliais ar tetracikliais antidepresantais ar kitais vaistais, kurie gali padidinti kraujospūdį;

· jeigu vartojate beta adrenoblokatorių ar alfa adrenoblokatorių grupės vaistų (dažniausiai jų vartojama kraujospūdžiui mažinti arba gerybiniam prostatos padidėjimui gydyti);

· jeigu sergate sunkia širdies ir kraujagyslių liga (pavyzdžiui, išemine širdies liga, turite padidėjusį kraujospūdį);

· jeigu sergate širdies liga (pavyzdžiui, yra ilgo QT sindromas);

· jeigu yra antinksčių navikas (feochromocitoma);

· jeigu yra padidėjusi prostata;

· jeigu sergate porfirija (medžiagų apykaitos sutrikimu, paveikiančiu odą ir (arba) centrinę nervų sistemą);

· jeigu yra medžiagų apykaitos sutrikimų (pavyzdžiui, padidėjęs skydliaukės funkcijos aktyvumas, cukrinis diabetas).
Ilgalaikis SNUPHA vartojimas gali sukelti lėtinį nosies gleivinės pabrinkimą ir galiausiai nosies gleivinės atrofiją (suplonėjimą). Siekiant to išvengti, gydymas turi būti kuo trumpesnis.

Reikia vengti ilgalaikio vartojimo ir perdozavimo. Dėl gydymo trukmės vaikams pasitarkite su gydytoju.

Kūdikiams ir jaunesniems kaip 2 metų vaikams

SNUPHA 0,5 mg/ml nosies purškalo (tirpalo) draudžiama vartoti kūdikiams ir jaunesniems kaip 2 metų vaikams.

Kiti vaistai ir SNUPHA 0,5 mg/ml nosies purškalas (tirpalas)

Jeigu Jūsų vaikas vartoja ar neseniai vartojo kitų vaistų arba dėl to nesate tikri, apie tai pasakykite gydytojui arba vaistininkui.
Vartojant SNUPHA nosies purškalo kartu su monoaminooksidazės inhibitoriais (MAO inhibitoriais, pavyzdžiui, tranilciprominu, moklobemidu) arba 2 savaičių laikotarpiu po MAO inhibitorių pavartojimo, taip pat vartojant kartu su tricikliais ar tetracikliais antidepresantais ar kitais vaistais, kurie gali padidinti kraujospūdį (pavyzdžiui, doksapramu, ergotaminu, oksitocinu), dėl šių vaistų poveikio širdžiai ir kraujagyslėms gali padidėti kraujospūdis. Todėl reikia vengti kartu vartoti šių vaistų.

Šio vaisto negalima vartoti kartu su kraujospūdį mažinančiais vaistais (pavyzdžiui, metildopa) dėl ksilometazolino kraujagysles siaurinančio poveikio (t. y. kraujospūdį didinančio poveikio). Be to, gali pasireikšti sudėtingų sąveikų su alfa ir beta adrenoblokatoriais ir dėl to kraujospūdis gali tapti mažas arba padidėjęs bei širdis gali pradėti plakti dažnai (tachikardija) arba retai (bradikardija).
Nėštumas, žindymo laikotarpis ir vaisingumas 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėra pakankamai duomenų apie ksilometazolino hidrochlorido vartojimą nėščioms moterims. Dėl to SNUPHA 0,5 mg/ml nosies purškalo (tirpalo) nėščioms moterims vartoti negalima.

Šio vaisto negalima vartoti žindymo laikotarpiu, nes nežinoma, ar ksilometazolino hidrochlorido išsiskiria į žindančių moterų pieną.
Vairavimas ir mechanizmų valdymas

Jeigu vaistas vartojamas pagal nurodymus, gebėjimo vairuoti ir valdyti mechanizmus pablogėjimas nėra tikėtinas.

3.
Kaip vartoti SNUPHA 0,5 mg/ml nosies purškalą (tirpalą)
Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Dozavimas

2–12 metų vaikams
1 įpurškimas SNUPHA 0,5 mg/ml nosies purškalo (tirpalo) į kiekvieną nosies landą ne daugiau kaip 3 kartus per parą.

Negalima vartoti didesnių nei rekomenduojamų dozių.

Vartojimas kūdikiams ir jaunesniems kaip 2 metų vaikams
SNUPHA 0,5 mg/ml nosies purškalo (tirpalo) draudžiama vartoti kūdikiams ir jaunesniems kaip 2 metų vaikams.

Vartojimo metodas

	Prieš vartodami šio vaisto, išsipūskite nosį. Nuimkite apsauginį dangtelį, kaip parodyta 1 paveikslėlyje.

Vaisto vaikui reikia purkšti jam esant vertikalioje padėtyje. Todėl mažiems vaikams purškiant vaisto geriausia sėdėti ant Jūsų kelių.
	1 paveikslėlis

[image: image1.emf]

	Laikykite buteliuką tarp rodomojo ir vidurinio pirštų, o dugną prilaikykite nykščiu, kaip parodyta 2 paveikslėlyje. Norėdami purkšti, paspauskite pompą žemyn.

Prieš pirmąjį vartojimą reikia keletą kartų (5 kartus) išpurkšti į orą, kad būtų išpurškiama tolygi dozė.

Jeigu vaistas nevartojamas keletą dienų, reikia atlikti bent vieną bandomąjį išpurškimą į orą, kad būtų išpurškiama tolygi dozė.
	2 paveikslėlis

	Įkiškite purškalo pompos viršutinę dalį į nosies landą, kaip parodyta 3 paveikslėlyje (nepurkškite po nosies landa). Vieną kartą paspauskite pompą ir tuo pačiu metu paprašykite vaiko įkvėpti per nosį, o kitos rankos rodomuoju pirštu švelniai užspauskite kitą nosies landą. Atleiskite pompą ir ištraukite ją iš nosies landos. Pakartokite šią procedūrą kitoje nosies landoje.

Po vartojimo atsargiai nuvalykite purškalo pompos viršutinę dalį sausa ir švaria popierine servetėle bei uždėkite apsauginį dangtelį.
	3 paveikslėlis

Dėl su higiena susijusių priežasčių ir siekiant išvengti infekcijų perdavimo, kiekvieną purškalo buteliuką turi naudoti tik vienas asmuo.

Gydymo trukmė

SNUPHA 0,5 mg/ml nosies purškalo (tirpalo) negalima vartoti ilgiau nei 5 dienas, nebent gydytojas nurodė kitaip. Vartojimą galima tęsti po kelių dienų pertraukos.

Dėl vaisto vartojimo trukmės vaikams visada pasitarkite su gydytoju.

Esant lėtiniam peršalimui, SNUPHA 0,5 mg/ml nosies purškalo (tirpalo) reikia vartoti prižiūrint medicinos specialistui, kad būtų išvengta nosies gleivinės atrofijos (suplonėjimo).

Ką daryti pavartojus per didelę SNUPHA 0,5 mg/ml nosies purškalo (tirpalo) dozę

Jeigu pavartojote per didelę šio vaisto dozę, nedelsdami kreipkitės į gydytoją, kuris pradės reikiamą gydymą. Vaistą pasiimkite su savimi.

Gali pasireikšti šie perdozavimo simptomai:

· akių vyzdžių išsiplėtimas arba susiaurėjimas;

· pykinimas ir vėmimas;

· blyškumas, odos ir lūpų pamėlynavimas;

· padidėjusi kūno temperatūra, prakaitavimas arba kūno temperatūros sumažėjimas;

· širdies ir kraujagyslių sistemos sutrikimai, pavyzdžiui, širdies ritmo sutrikimai, tokie kaip per retas, per dažnas arba neritmiškas širdies plakimas, kraujospūdžio padidėjimas arba sumažėjimas, kraujotakos kolapsas (staigus kraujagyslių tonuso ir kraujospūdžio sumažėjimas), širdies sustojimas;

· kvėpavimo sistemos sutrikimai (plaučių edema, kvėpavimo sustojimas (apnėja));

· letargija, apsnūdimas ir koma;

· nerimas, susijaudinimas, haliucinacijos, raumenų spazmai ir traukuliai (konvulsijos).

Ypač vaikams perdozavimas dažnai gali sukelti traukulius ir komą, širdies plakimo suretėjimą, kvėpavimo sustojimą (apnėją) bei kraujospūdžio padidėjimą, po kurio gali pasireikšti kraujospūdžio sumažėjimas.

Pamiršus pavartoti SNUPHA 0,5 mg/ml nosies purškalo (tirpalo)

Negalima vartoti dvigubos dozės norint kompensuoti praleistą dozę; tęskite vaisto vartojimą taip, kaip nurodyta.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

4.
Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami nutraukite SNUPHA 0,5 mg/ml nosies purškalo (tirpalo) vartojimą ir kreipkitės medicininės pagalbos, jeigu pasireiškia bet kuris toliau paminėtas poveikis (tai gali būti alerginės reakcijos požymiai):

· pasunkėjęs kvėpavimas ar rijimas, veido, lūpų, liežuvio ar gerklės pabrinkimas;

· stiprus odos niežėjimas su raudonu bėrimu ar iškilusiais gumbeliais.
Pranešta apie toliau išvardytus šalutinius poveikius.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):

· laikini ir lengvi dirginimo simptomai, tokie kaip nosies gleivinės ir (arba) gerklės peršėjimas ar sausumas;

· čiaudėjimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· alerginės reakcijos (bėrimas, niežėjimas, odos ir gleivinės pabrinkimas);

· nosies užsikimšimo pojūtis (pasibaigus vaisto poveikiui);

· kraujavimas iš nosies.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· širdies plakimo jausmas (perplakimai);

· padažnėjęs širdies plakimas;

· padidėjęs kraujospūdis;

· praeinantis regėjimo sutrikimas;

· pykinimas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):

· nervingumas, neramumas;

· pasunkėjęs užmigimas, nemiga;

· galvos skausmas;

· svaigulys;

· mieguistumas / apsnūdimas (dažniausiai vaikams);

· haliucinacijos arba traukuliai (dažniausiai vaikams);

· neritmiškas širdies plakimas;

· kvėpavimo sustojimas (apnėja) mažiems vaikams arba naujagimiams.

Pranešimas apie šalutinį poveikį

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.
5.
Kaip laikyti SNUPHA 0,5 mg/ml nosies purškalą (tirpalą)
Šį vaistą laikykite vaikams nepastebimoje ir nepasiekiamoje vietoje.

Ant pakuotės po „EXP“ nurodytam tinkamumo laikui pasibaigus, šio vaisto vartoti negalima.

Šiam vaistui specialių laikymo sąlygų nereikia. 
Tinkamumo laikas po pirmojo buteliuko atidarymo yra 6 mėnesiai.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6.
Pakuotės turinys ir kita informacija

SNUPHA 0,5 mg/ml nosies purškalo (tirpalo) sudėtis
1 ml tirpalo yra 0,5 mg ksilometazolino hidrochlorido.

Viename išpurškime (70 µl) yra 0,035 mg ksilometazolino hidrochlorido.

Pagalbinės medžiagos yra išgrynintas jūros vanduo, kalio divandenilio fosfatas, natrio hialuronatas, išgrynintas vanduo.

SNUPHA 0,5 mg/ml nosies purškalo (tirpalo) išvaizda ir kiekis pakuotėje
Skaidrus, bespalvis tirpalas.

SNUPHA 0,5 mg/ml nosies purškalas (tirpalas) tiekiamas 10 ml baltuose DTPE buteliukuose su purškalo pompa ir apsauginiu dangteliu dėžutėje.

Registruotojas ir gamintojas

Registruotojas

STADA Arzneimittel AG

Stadastrasse 2-18

61118 Bad Vilbel

Vokietija

Gamintojas

STADA Arzneimittel AG

Stadastrasse 2-18
61118 Bad Vilbel

Vokietija

arba

JADRAN GALENSKI LABORATORIJ d.d.

Svilno 20
51000 Rijeka

Kroatija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „STADA Baltics“

A. Goštauto g. 40A 

LT-03163 Vilnius, Lietuva
Tel.: +370 5 260 3926

El. paštas: stada.baltics@stada.com

Šis vaistas Europos ekonominės erdvės valstybėse narėse registruotas tokiais pavadinimais:

	Latvija:
	Snupha

	Bulgarija:
	Snup Hyaluronic/ Снуп Хиалуроник

	Estija, Lietuva:
	SNUPHA

	Italija:
	Lisomucil NASO LIBERO

	Slovakija:
	mar rhino HA


Šis pakuotės lapelis paskutinį kartą peržiūrėtas 2026-07-17.
Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

1
2

